એક સામાજિક કાર્યકર્તાએ કહ્યું હતું કે, ચોરબજાર નામ હોવાથી વિસ્તારના રહેવાસીઓ અને દુકાનદારો પ્રત્યે લોકોની જોવાની દૃષ્ટિ બદલાઇ જાય છે. બજાર ભારતની સૌથી મોટી અને પ્રાચીન વસ્તુઓનો ભંડાર હોવા છતાં નામને કારણે લોકોનાં મગજમાં નકારાત્મક છાપ બની ગઈ છે. શિવસેનાના નેતા ખાલિદ મામૂએ કહ્યં હતું કે, ચોરબજારમાં પ્રાચીન વસ્તુઓથી માંડીને વિક્ટોરિયન ફર્નિચર, ફેશન સામગ્રીથી ઈલેક્ટ્રોનિક્સ સુધી દરેક વસ્તુઓ મળે છે. પરંતુ અંગ્રેજોને કારણે નામ બદલાયું અને છાપ ખરાબ પડી રહી છે. સ્થાનિક લોકોનું પણ કહેવું છે કે બજારનું નામ બદલવું જોઈએ. નામ બદલવાની ઝુંબેશ વિષે તેમણે કહ્યં હતું કે, ઝુંબેશમાં ચોરબજારના રહેવાસીઓ પાસેથી હસ્તાક્ષર લેવામાં આવશે. ઝુંબેશ પૂરી થયા બાદ ફૉર્મ દક્ષિણ મુંબઈના શિવસેનાના સંસદસભ્ય અરવિંદ સાવંત, મુંબઈના પાલકપ્રધાન સુભાષ દેસાઈ અને શિવસેના વિભાગ પ્રમુખ પાંડુરંગ સતપાલને મોકલવામાં આવશે. પાલિકા અને મેયરને પણ ફોર્મ મોકલવામાં આવશે. કૉંગ્રેસ વિધાનસભ્ય અમીન પટેલે કહ્યું હતું કે, ચોરબજારનું નામ બદલવાનો મુદ્દો પહેલા પણ ઉપાડયો હતો, પરંતુ રહેવાસીઓએ પ્રતિસાદ ન આપતાં ઠંડો પડી ગયો હતો. હાલ જો લોકો રાજી થઈ જશે તો તરત નામ બદલવામાં આવશે. પરંતુ ચોરબજારનું નામ ભલે બદલાય છતાં તે આ જ નામથી ઓળખાશે.